**РЕПУБЛИКА СРБИЈА**

**АУТОНОМНА ПОКРАЈИНА ВОЈВОДИНА**

**ОПШТИНА АПАТИН**

**ПРЕДСЕДНИК ОПШТИНЕ АПАТИН**

**Број: 40-34/2017-II**

**Дана, 01. јуна 2017. год.**

**А П А Т И Н**

На основу чл. 18. став 1. и 19. ст. 1. и 2. Закона о јавном информисању и медијима („Службени гласник РС“, број 83/14, 58/15 и 12/16 – аутентично тумачење), Решења Комисије за контролу дражвне помоћи број 401-00-00050/2017-01, чл.95-97. Уредбе о правилима за доделу државне помоћи („Службени гласник РС“, бр. 13/10, 100/11, 91/12, 37/13, 97/13 и 119/14), Одлуке о буџету општине Апатин за 2017. годину („Службени лист општине Апатин“ број 18/2016) и члана 3. став 1. тачка 3. и 8. Одлуке о Председнику општине Апатин и Општинском већу општине Апатин („Службени лист општине Апатин“ број 11/2008 ) Председник општине Апатин

***расписује***

**Ј А В Н И К О Н К У Р С**

**за суфинансирање пројеката средствима из буџета општине Апатин у циљу остваривања јавног интереса у области јавног информисања у 2017. години**

**I**  **ПРЕДМЕТ КОНКУРСА**

Јавни конкурс се расписује **за пројекте из области јавног информисања који се реализују у 2017. години,** за које су обезбеђена средства Одлуком о буџету општине Апатин за 2017. годину („Службени лист општине Апатин“ број 18/2016) у износу од **4.000.000,00 динара,** и то за:

- **пројекте производње медијских садржаја из области јавног информисања**, који доприносе истинитом, непристрасном, правовременом и потпуном информисању грађана општине Апатин, заштити и развоју људских права и демократије, слободном развоју личности и заштити деце и младих, развоју културног и уметничког стваралаштва, развоју образовања, укључујући и медијску писменост, развоју науке, спорта и физичке културе, заштити животне средине и здравља људи, унапређивању медијског и новинарског професионализма и осталих медијских садржаја који доприносе задовољавању потреба грађана општине Апатин за информацијама и садржајима из свих области живота, без дискриминације;

- **пројекте намењене националним мањинама и етничким заједницама** на територији општине Апатин у циљу информисања на сопственом језику и неговања сопствене културе и идентитета, и који подстичу стваралаштво у свим областима јавног живота припадника националних мањина;

- **пројекте намењене заштити интереса особа са инвалидитетом** ради несметаног коришћења права ових лица у јавном информисању, а посебно слободе мишљења и изражавања и омогућавања несметаног примања информација намењених јавности у примереном облику и применом одговарајуће технологије.

Минималан износ који се може доделити по пројекту је **50.000,00** динара, а максималан износ је **2.000.000,00** динара.

Пројектима који се реализују на радију, интернет порталима или штампаним издањима средства се додељују у складу са чл. 95-97. Уредбом о правилима за доделу државне помоћи („Службени гласник РС“, бр. 13/10, 100/11, 91/12, 37/13, 97/13 и 119/14), односно по правилима за **Државну помоћ мале вредности (de minimis државна помоћ).**

**II** **ПРАВО УЧЕШЋА**

1. издавач медија чији медиј је уписан у Регистар медија који се води у Агенцији за привредне регистре, са подацима уписаним у складу са Законом; а који емитује/дистрибуира медијски садржај на територији општине Апатин,
2. правно лице, односно предузетник који се бави производњом медијских садржаја и који приложи доказ да ће суфинансиран медијски садржај бити реализован путем медија који је уписан у Регистар медија који емитује/дистрибуира медијски садржај на територији општине Апатин.

Медиј из тачке 1. и 2. мора бити уписан у Регистар медија Агенцијe за привредне регистре. Медијем се сматрају и интернет странице уколико су уписане у Регистар медија.

Право учешћа на Конкурсу немају издавачи који се финансирају из јавних прихода.

Право учешћа на Конкурсу немају лица која су у претходном периоду:

1. нису у потпуности реализовали пројекте којима су конкурисали,
2. нису у уговором прописаном року и форми поднела наративни и финансијски извештај о реализацији пројекта и
3. за које се утврди да су средства ненаменски трошила.

**Учесник Конкурса може конкурисати само са jедним проjектом.**

Издавач више медија има право учешћа на Конкурсу с једним пројектом за сваки медиј.

Учесник конкурса може поднети захтев за суфинансирање највише **до 80% вредности пројекта.**

Учесник Конкурса коме су додељена средства за пројекат, може у току исте календарске године да учествује са истим пројектом на конкурсима расписаним на свим нивоима власти, с тим да укупно додељена средства не прелазе 80% вредности пројекта.

Уколико је телевизија учесник конкурса, може поднети захтев за суфинансирање највише до 50% вредности пројекта, односно учесник конкурса који је у текућој календарској години већ користио средства намењена пројектном суфинансирању у области јавног информисања са било ког нивоа власти, може учествовати на конкурсу за суфинансирање истог пројекта и то у износу који, уз средства која је већ добио, не прелазе 50% вредности пројекта.

**III  КРИТЕРИЈУМИ ЗА ОЦЕНУ ПРОЈЕКАТА**

Критеријуми на основу којих ће се оцењивати пројекти пријављени на конкурс су:

1) мера у којој је предложена пројектна активност подобна да оствари јавни интерес у области јавног информисања;

2) мера пружања веће гаранције привржености професионалним и етичким медијским стандардима.

На основу критеријума из става 1. тачка 1) овог члана, посебно се оцењује:

1. **Значај пројекта са становишта:**

* остваривања јавног интереса у области јавног информисања;
* остваривање намене конкурса;
* усклађености пројекта са реалним проблемима, потребама и приоритетима циљних група;
* идентификованих и јасно дефинисаних потреба циљних група;
* заступљености иновативног елемента у пројекту и новинарско истраживачког приступа.

1. **Утицај и изводљивост са становишта:**

* усклађености планираних активности са циљевима, очекиваним резултатима и потребама циљних група;
* степена утицаја пројекта на квалитет информисања циљне групе;
* мерљивости индикатора који омогућавају праћење реализације пројекта;
* разрађености и изводљивости плана реализације пројекта;
* степена развојне и финансијске одрживости пројекта (позитивни ефекти пројекта настављају се након што се оконча подршка).

1. **Капацитети са становишта:**

* степена организационих и управљачких способности предлагача пројекта;
* неопходних ресурса за реализацију пројекта;
* стручних и професионалних референци предлагача пројекта, које одговарају предложеним циљевима и активностима пројекта.

1. **Буџет и оправданост трошкова са становишта:**

* прецизности и разрађености буџета пројекта, који показује усклађеност предвиђеног трошка са пројектним активностима;
* економске оправданости предлога буџета у односу на циљ и пројектне активности.

На основу критеријума из става 1. тачка 2) овог члана посебно се оцењује:

1. да ли су учеснику конкурса изречене мере од стране државних органа, регулаторних тела или тела саморегулације у последњих годину дана, због кршења професионалних и етичких стандарда,

2. доказ о томе да су након изрицања казни или мера предузете активности које гарантују да се сличан случај неће поновити.

Поред наведених критеријума пројекат ће се вредновати и на основу следећих специфичних критеријума:

**Специфични критеријуми за оцењивање пројеката производње медијских садржаја из области јавног информисања:**

1. да је пројекат од посебног значаја за информисање становништва на територији општине Апатин;
2. мера у којој пројекат доприноси очувању српског националног и културног идентитета и jезика;
3. актуелност теме;
4. мера у којој предложени пројекат доприноси унапређењу положаjа и равноправности одређених друштвених група и
5. мера у којој предложени пројекат доприноси афирмацији мултикултуралности.

**Специфични критеријуми за оцењивање пројеката намењених националним мањинама и етничким заједницама:**

1. мера у којој предложени пројекат доприноси унапређењу права на информисање припадника националних мањина на територији општине Апатин, на матерњем језику;
2. мера у којој предложени пројекат доприноси унапређењу стваралаштва у области културног и језичког идентитета националних мањина и
3. мера у којој предложени пројекат мултијезичког и интеркултуралног карактера доприноси развоју дијалога, бољег упознавања и разумевања између различитих заједница.

**Специфични критеријуми за оцењивање пројеката намењених заштити интереса особа са инвалидитетом:**

1. мера у којој предложени пројекат доприноси унапређењу положаjа особа са инвалидитетом;
2. актуелност теме и доступност већем броју корисника и
3. мера у којој предложени пројекат доприноси развоју инклузивног друштва.

**IV  РОКОВИ**

**Пријаве на Конкурс подносе се у року од 15 дана од дана обjављивања на веб-сајту СО Апатин** **[www.soapatin.org](http://www.soapatin.org)** **и у дневном листу „Дневник“.**

Одлука о расподели средстава доноси се најкасније у року од 90 дана од дана закључења Конкурса. Корисник средстава је дужан да извештај о реализацији утрошених средстава достави у року од 15 дана од завршетка пројекта.

**V  ДОКУМЕНТАЦИЈA**

Образац Пријаве (**Образац  1.1 –** пријава, **Образац 1.2.**- табела буџета пројекта и **Обрзац 2 –** наративни и финансијски извештај**)** се преузима са званичног сајта општине Апатин (***www.soapatin.org*** Инвестиције-Конкурси). Пријава Пројекта се предаје у једном примерку.

Учесник Конкурса је обавезан да једном примерку приложи и копије следећих докумената:

1. акт о регистрациjи правног лица или предузетника у одговарајућем регистру;
2. решење о регистрацији из Регистра медија који води Агенција за привредне регистре;
3. дозвола за емитовање радио и/или ТВ програма издата од Регулаторног тела за електронске медије;
4. оверена изjава/сагласност издавача медија (или више њих) да ће програмски садржаj бити емитован/објављен у том медију (обавезно само за правна лица и предузетнике регистроване за продукциjу телевизиjског и радиjског програма);
5. визуелни приказ предложеног медијског садржаја (трејлер, примерак новина, џингл и сл);

**VI  ПОЗИВ ЗА УЧЕШЋЕ У РАДУ КОМИСИЈЕ**

Позивају се новинарска и медијска удружења која су регистрована најмање три године (приложити доказ о регистрацији) пре датума расписивања Конкурса, да предложе чланове конкурсне комисије. Позивају се и медијски стручњаци заинтересовани за учешће у раду комисије да се писаним путем обрате Општинској управи. Уз предлог за чланове комисије доставити и професионалну биографију предложеног лица. Предлоге слати до закључења Конкурса.

Предложена лица не смеју бити у сукобу интереса нити обављати јавну функцију, у складу са правилима о борби против корупције.

**VII ПОСТУПАК ДОДЕЛЕ СРЕДСТАВА**

О додели средстава, на предлог Конкурсне комисије, одлучује Председник општине решењем.

Уколико пројекти или одређени број пројеката нису у складу са циљевима и критеријумима конкурса, Председник општине може, на предлог конкурсне комисије, донети решење да се неће распоредити средства или део средстава.

Решењем о додели средстава може бити одређен исти или мањи износ средстава од оног који је тражен у појединачној конкурсној пријави.

Уколико је решењем о додели средстава за појединог корисника одређен мањи износ од оног који је тражен у конкурсној пријави, корисник средстава дужан је да пошаље ревидиран буџет пројекта, којим спецификује намену средстава, а у складу са износом који му је решењем додељен.

Корисник средстава може ревидираним буџетом пројекта тражити да му пројекат сразмерно краће траје или да умањи део програмских ставки, уважавајући природу пројекта за који су му одобрена средства.

На основу овлашћења Председника општине, Општинска управа и корисник средстава закључују уговор о међусобним правима и обавезама.

Средства се одобравају корисницима у складу са могућностима буџета.

Корисник средстава може доставити обавештење о томе да одустаје од средстава која су му додељена.

Кориснику средстава неће бити дозвољено да закључи уговор са Општинском управом, уколико му рачун буде у блокади, односно неће му се пренети средства на рачун уколико му рачун буде блокиран након закључења уговора.

**Одобрена средства се користе искључиво за намене за којe су додељена, а корисник средстава је дужан да Општинској управи достави извештај о реализацији пројекта, материјални доказ о реализацији и дистрибуцији односно емитовању, као и о наменском коришћењу додељених средстава у прописаном року.**

**VIII ОПШТЕ ИНФОРМАЦИЈЕ**

Текст конкурса, Образац за пријаву и Образац извештаја обjављују се и на веб-сајту Општине Апатин где су видљиви и доступни током трајања Конкурса.

Решење о суфинансирању пројеката по расписаном конкурсу, биће обjављено на званичном сајту општине **http://www.soapatin.org/** и достављено свим учесницима конкурса у електронској форми.

Конкурсни материјал се не враћа. **Пријаве које стигну ван прописаног рока или на погрешном обрасцу, неће бити разматране.**

Пријаве на Јавни конкурс са пратећом документацијом подносе се на обрасцу пријаве који је саставни део конкурсне документације, у затвореној коверти у писарници Општинске управе, улица Српских владара 29, Апатин, или путем поште, на наведену адресу, са назнаком: **Општинска управа Апатин – за конкурс за суфинансирање пројеката средствима из буџета Општине Апатин у циљу остваривања јавног интереса у области јавног информисања у 2017. години.**

**ПРЕДСЕДНИК ОПШТИНЕ АПАТИН**

**Милан Шкрбић**